section_heading: Zahtjevi
paragraph_text: Iz tih je razloga sredinom devedesetih godina odlučeno krenuti u izgradnju novih desantnih brodova, a izradba projekta i gradnja brodova povjerena je singapurskom poduzeću Singapore Technologies Marine (STM), dijelu koncerna Singapore Technologies (ST), koje u suradnji s američkim brodogradilištem Ingalls Shipbuilding u vrlo kratkom roku izradilo projekt STEM 1400 LST (eng. System trainer and exercise module). Ugovor za gradnju prve jedinice L 207 potpisan je u kolovozu 1996., a njezina je gradnja započela već početkom 1997. u brodogradilištu Banoi poduzeća STM. Dana 27. ožujka iste godine položena je kobilica prvog broda koji je porinut već 14. ožujka 1998. kao RSS Endurance (L 207), preuzevši tako ime otpisanog broda klase County. Kobilica druge jedinice položena je 1997., a preostalih dviju 1998. Ukupno je izgrađeno pet desantnih brodova klase Endurance, iako je prvotno bilo planirano napraviti samo četiri plovila. Posljednji, HTMS Angthong je porinut 21. ožujka 2011. i namijenjen je tajlandskoj ratnoj mornarici.